<classify> JESHI la Uganda limelazimika kuingilia kati baada ya wanafunzi wa Chuo Kikuu cha Makerere kuendesha mgomo wenye vurugu na ghasia mjini Kampala. Operesheni ya jeshi ilifanyika usiku na ililenga kuwakamata wanafunzi waliokuwa vinara wa vurugu hizo ambazo ziliharibu mali za chuo hicho.Kwa mujibu wa jeshi hilo, operesheni hiyo ilifanyika vizuri na kwa mafanikio makubwa kwani waliohusishwa na vurugu hizo wote walikamatwa na kufikishwa katika vituo vya polisi mjini Kampala.Taarifa iliyotolewa na jeshi ilieleza kuwa, wanafunzi 46 wa Makerere wanaodaiwa kuwa vinara wa vurugu hizo walikamatwa na kushikiliwa katika kituo cha polisi mjini Kampala.Polisi wa Kampala walivamia na kutawanya kwa mabomu na maji ya kuwasha mkutano wa wanahabari na viongozi wa wanafunzi hao walipokuwa wakitoa maelezo kuhusu uvamizi wa jeshi.Tukio hilo limeleta hisia tofauti kutoka kwa wanasiasa nchini humo, wengi wakilaani kukamatwa kwa wanafunzi waliokuwa katika mabweni yao usiku na kupokea kichapo.Mhadhiri katika chuo hicho kitivo cha sharia, Profesa Ben Twinomugisha pichani, kupitia ukurasa wake wa Facebook, alilaani uvamizi huo na kueleza kuwa hawezi kwenda katika chuo hicho kutokana na ukatili aliodai ulifanywa na wanajeshi.  <topic>: KITAIFA 